CELEX: C2006/022/30
Language: da
Date: 2006-01-28 00:00:00
Title: Sag T-401/05: Sag anlagt den  2. november 2005  — Toth mod Kommissionen

28.1.2006   
            
            
               DA
            
            
               Den Europæiske Unions Tidende
            
            
               C 22/15
            
         Sag anlagt den 2. november 2005 — Toth mod Kommissionen
   (Sag T-401/05)
   (2006/C 22/30)
   Processprog: fransk
   Parter
   
      Sagsøger: Gergely Toth (Besozzo, Italien) (ved: avocats S. Rodrigues og Y. Minatchy)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Annullation af Kommissionens afgørelse af 20. juli 2005 om afslag på sagsøgerens klage af 15. april 2005, samt af den ansættelseskontrakt, som sagsøgeren underskrev den 17. januar 2005, for så vidt som sagsøgerens lønklasse herved fastsættes i henhold til artikel 12, stk. 3, i vedtægtens bilag XIII og hans løntrin i henhold til nuværende artikel 32 i vedtægten.
            
         
               —
            
            
               Retten oplyser Kommissionen om de retsvirkninger, som følger af annullationen af den anfægtede afgørelse, og navnlig af sagsøgerens omplacering til lønklasse A*9 med tilbagevirkende kraft.
            
         
               —
            
            
               Subsidiært tilpligtes Kommissionen at erstatte det tab, sagsøgeren har lidt som følge af ikke at være blevet indplaceret i lønklasse A*9 fra den 17. januar 2005.
            
         
               —
            
            
               Under alle omstændigheder tilpligtes Kommissionen at betale sagens omkostninger.
            
         Søgsmålsgrunde og væsentligste argumenter
   Sagsøgeren deltog i en af Kommissionen iværksat udvælgelsesprocedure til ansættelse af en administrator i stillingsgruppe A8/A5, offentliggjort den 25. juli 2003. Sagsøgeren blev udvalgt og indgik den 17. januar 2005 en kontrakt med Kommissionen som midlertidigt ansat, hvorved hans lønklasse blev fastsat til A*6.
   Sagsøgeren har med søgsmålet anfægtet sin indplacering. Han har principalt anført, at artikel 12 i vedtægtens bilag XIII ikke finder anvendelse i det foreliggende tilfælde, idet denne bestemmelse udelukkende finder anvendelse på tjenestemænd og ikke på midlertidigt ansatte. Sagsøgeren har subsidiært fremsat en formalitetsindsigelse, idet han har anført, at anvendelsen af sidstnævnte bestemmelse på ham er i strid med princippet om ligebehandling mellem beståede ansøgere fra udvælgelsesprocedurer offentliggjort før den 1. maj 2004, og indebærer en forskelsbehandling som følge af nationalitet samt en tilsidesættelse af arbejdstagernes frie bevægelighed, eftersom statsborgere fra de nye medlemsstater nødvendigvis udnævnes i henhold til de mindre favorable bestemmelser.
   Sagsøgeren har ligeledes anført, at der er sket forskelsbehandling af ansatte, som udøver det samme arbejde, samt at princippet om ækvivalens mellem arbejdets karakter og lønnen er tilsidesat. Sagsøgeren har desuden anført, at artikel 12 i vedtægtens bilag XIII er i strid med vedtægtens artikel 31 og krænker hans berettigede forventning samt princippet om god forvaltningsskik og omsorgspligten.
   Sagsøgeren har ligeledes nedlagt påstand om erstatning for såvel det økonomiske som ikke-økonomiske tab, han angiveligt har lidt.